મહીજ ગામના શેરટેન્ક તળાવને નર્મદા યોજનાથી ભરો : કિસાનો
નવગુજરાત સમય | Publish Date: Oct 11 2018 4:08PM
તળાવ ૨૦ વર્ષથી ખાલી છે : પહેલા ખારીકટ યોજનાથી પાણી અપાતું..
- ખેડા તાલુકાના મહીજ ગામમાં આવેલું શેરટેન્ક તળાવ છેલ્લા ૨૦ વર્ષથી ખાલીખામ છે. આ તળાવમાં અગાઉ ખારીકટ સિંચાઇ યોજના અંતર્ગત ભરાતું હતું. પરંતુ હાલ ખારીકટ માં દુષિત કેમીકલ પાણી છોડવામાં આવવાના કારણે સિંચાઇ માટે બિનઉપયોગી બની ગયું છે. આ તળાવને ખારીકટ સિંચાઇ યોજનામાંથી તબદીલ કરીને નર્મદા સિંચાઇ યોજનામાં સમાવવામાં આવે તેવી પાંચગામના ખેડૂતોની માંગ છે. આ માગણી માટે ખેડૂતોએ સોમવારે ખેડા પ્રાંત અધિકારીએ આવેદનપત્ર આપીને રજૂઆત કરી હતી. સત્વરે અમારી માગણીનું નિરાકરણ કરવામાં નહીં આવે તો ગાંધી ચિંધ્યા માર્ગે આંદોલન કરવાની ચિમકી ખેડૂતોએ ઉચ્ચારી છે.
ખેડૂતોએ આપેલા આવેદનપત્રમાં જણાવ્યું હતું કે, મહીજ શેરટેન્ક તળાવની આસપાસના પાંચ ગામોની ૨૪૦ હેક્ટર જમીનમાં પિયત છે. જેમાં ખેડા તાલુકાના મહીજ અને દસક્રોઈ તાલુકાના ઈસ્ટોલાબાદ, દેવડી, ગેરતપુર તથા બારેજડીનાં ૨૯૪ ખેડૂતોને લાભ મળે છે. આ શેરટેન્ક તળાવના યોજના મૂળભૂત રીતે ખારીકટ સિંચાઈ યોજનાની હતી. પરંતુ આજે આ ખારી નદીમાં પાણી ભારે માત્રામાં પ્રદુષિત થઈ ગયું છે. ખુબ જ દુર્ગંધ આવે છે. આ પાણી કેમીકલ યુક્ત હોવાથી ખેતી માટે પણ નુકશાનકારક છે.
આ શેરટેન્ક તળાવમાં નર્મદા યોજનાની કેનાલ આવેલી છે. તેના દ્વારા ક્યારેક ક્યારેક શેરટેન્કમાં પાણી ભરાય છે. પણ પૂરતા પ્રમાણમાં સમયસર પાણી ભરવામાં આવતું નથી. આ તળાવને ખારીકટ સિંચાઈ યોજનામાંથી તબદીલ કરી નર્મદા સિંચાઈ યોજનામાં સમાવવા અમારી ખેડૂતોની વર્ષો જૂની માંગણી છે.